《荆溪道中四言送僧》
宋代·孙觌

老蚕上薄，倦鸟投林。牛闲人卧，荠麦交阴。孤舟纵横，绿涨一寻。

好风徐来，清和满襟。举杯属影，伴我孤斟。老矣钟仪，尚操楚音。

高山流水，寓此琴心。上人问我，何念之深。

作者简介：孙觌dí（1081～1169）字仲益，号鸿庆居士，常州晋陵（今江苏武进）人。孝宗乾道五年卒，年八十九（《直斋书录解题》卷一八）。孙觌为人依违无操，早年附汪伯彦、黄潜善，诋李纲，后复阿谀万俟卨，谤毁岳飞，《宋史》无传。孙觌善属文，尤长四六。著有《鸿庆居士集》、《内简尺犊》传世。